تدوین متن

تدوین متن ہک ترکیب ہے جہری جو اضافت دے واٹوں تدوین تے متن کوں جوڑی کھڑی ہے۔ لفظ تدوین عربی زبان دا لفظ ہے۔ جہڑا ہیئت وچ مؤنث ہےتے ہک فن دی حیثیت رکھنیندا ہے تے ایندا معنی تالیف کرݨ، جمع کرݨ یا مرتب کرݨ ہے۔ تدوین یعنی متن دی تصیح وترتیب تحقیق دی ہک شاخ ہے۔ ایندی اہمیت کہیں ٻئی ادبی تحقیق کنوں گھٹ اصلوں کائنی۔ بلکہ کجھ حوالیْاں نال ایندی اہمیت ٻئی  وی ودھ ویندی ہے۔ کیونکہ جے توݨیں ساکوں ادب دے صحیح نمونے کائنی مِلدے اوں ویلے توݨیں کہیں ادیب، دور، دبستان یا تحریک دے بارے درست رائے کائنی قائم کر سڳدے۔ تدوین وچ کہیں پراݨے پَر اہم متن کوں پوری صحت دے نال ولدا اوں شکل وچ مرتب کیتا ویندے جیں شکل وچ اوندے تخلیق کرݨ آلے کوں منظور ہا۔ کہیں مخطوطے کوں مرتب کرݨ دا مقصد محض ہک کتاب کوں گمنامی توں کڈھ تے شائع کر ݙیوݨ کائنی بلکہ ایندا مقصد مصنف دے اصل افکار، اندا تحریر تے زبان تائیں پہنچݨ ہے۔

سرائیکی  زبان  ٻہوں پراݨی  زبان ہے تے عربی رسم الخط وچ لکھی وین٘دی ہے۔  شروع وچ چھاپے خانے دی سہولت نہ ہووݨ پاروں سرائیکی دا قدیم ادب بیشتر مخطوطات دی شکل وچ منظرعام تے آندا ریہا  تے موجودہ دور وچ  قدیم  کتاباں کوں مرتب کرݨ دا رواج عام تھی ڳیا ہے۔ ہُݨ تائیں مدوَن  کیتیاں ڳیاں کتاباں ٻہوں گھٹ ہن جنہاں کوں جدید اصول تحقیق دی روشنی وچ معیاری آکھیا ون٘ڄ سڳے۔ تدوین متن ݙیکھݨ وچ تاں ٻہوں سوکھا کم لڳدے پَر اصل وچ ٻہوں مشکل تے اوکھا کم ہے۔ ایندے وچ ٻہوں سارے اوکھے راہ آندے ہن۔ شاید ایں کیتے کجھ لوک ایں کوں مرض خیال کریندے ہن۔ پَر ایہ نہ   تاں  مرض ہے تے نہ ہی سائنس۔ شرط ایہ ہے جو ایں کوں پوری دیانت داری تے  شوق نال اصولاں دی پیروی کریندے ہوئے کیتا ون٘ڄے۔

 ٻیا ݙیکھو 

 تدوین متن دے محقق دے اوصاف

ونکی:تحقیق
ونکی:سرائیکی زبان تے ادب